L'Asociación de Comerciantes Ciudad de Sagunto celebra l'11a edició de la 'Noche en Vela' per a promocionar el comerç de proximitat
13 de juny 2023

![](/media/qeolbjzk/img_3852_c.jpg?width=850&height=566.6666666666666)

L'Asociación de Comerciantes Ciudad de Sagunto celebra el 16 de juny l'11a edició de la _Noche en Vela_, una iniciativa amb la qual es pretén dinamitzar el comerç local i que es desenvoluparà des de les 19.30 fins a les 01 hores amb diferents activitats.

Este esdeveniment s'inicia amb 'El comercio: de Arse a Sagunto', unes rutes guiades pel centre històric del municipi el punt de trobada del qual serà la porta de l'Ajuntament. La programació musical de la plaça Major d'enguany inclou l'actuació del grup infantil Els Estrellats a les 20.30 hores. Una vegada acabat este concert, es celebrarà una desfilada de moda a les 21 hores. I a partir de les 22.30 hores també es podrà gaudir de la música en directe de Fantuka i Jamaleonics.

L'acte de presentació de l'11a edició de la _Noche en Vela_ ha tingut lloc al saló de plens de l'Ajuntament amb la participació de l'alcalde en funcions, Darío Moreno; la regidora en funcions de Comerç i Mercats, Ana María Quesada; i la presidenta de l'Asociación de Comerciantes Ciudad de Sagunto, Lola Torrente. Així mateix, també han assistit representants de l'Asociación de Comerciantes y Profesionales de Puerto de Sagunto, l'Asociación de Comerciantes, Empresarios e Industriales Sagunto y Comarca i l'Associación de Comerciantes 9 d'Octubre.

L'alcalde en funcions ha subratllat que este gran esdeveniment ja s'ha convertit en una tradició que els ciutadans i les ciutadanes de Sagunt esperen amb alegria. Darío Moreno també ha manifestat la importància d'esta iniciativa: **«Amb la _Noche en Vela_ s'entremescla el comerç, l'hostaleria, el turisme, el nostre patrimoni històric i l'essència del municipi perquè la gent s'ensenyorisca dels carrers».**

La regidora en funcions de Comerç i Mercats ha donat l'enhorabona a l'Asociación de Comerciantes Ciudad de Sagunto perquè: **«Mantindre un acte de les característiques d'esta activitat i amb tot el treball que comporta és un èxit».** Així mateix, Ana María Quesada ha ressaltat **«l'acompanyament continu i mutu»** entre les associacions de comerciants i l'Ajuntament de Sagunt a través del departament de Comerç i Mercats.

Lola Torrente ha donat les gràcies, tant a Ana María Quesada com a Darío Moreno, perquè **«som ací per ells i són molt necessaris»** per a l'organització d'esta iniciativa. La presidenta de l'Asociación de Comerciantes Ciudad de Sagunto també ha apuntat uns certs detalls de l'esdeveniment: **«Amb esta onzena edició intentem renovar-nos perquè cal anar adaptant-ho tot i, de fet, enguany hem fet uns canvis respecte a edicions passades. El que volem amb esta acció és que es veja tot el que té la nostra ciutat i, sobretot, el nostre centre històric. Estem apostant perquè esta nit siga encara més màgica perquè és molt important que el comerç tinga llum i alegria».**

**![](/media/wcupg5g0/cartel-noche-en-vela-2023-jpg_c.jpg?width=606.8693693693693&height=850)**

*   [](http://www.facebook.com/sharer.php?u=https://aytosagunto.es/va/actualitat/l-asociacion-de-comerciantes-ciudad-de-sagunto-celebra-l-11a-edicio-de-la-noche-en-vela-per-a-promocionar-el-comerc-de-proximitat/ "Facebook")
*   [](http://twitter.com/share?url=https://aytosagunto.es/va/actualitat/l-asociacion-de-comerciantes-ciudad-de-sagunto-celebra-l-11a-edicio-de-la-noche-en-vela-per-a-promocionar-el-comerc-de-proximitat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-asociacion-de-comerciantes-ciudad-de-sagunto-celebra-l-11a-edicio-de-la-noche-en-vela-per-a-promocionar-el-comerc-de-proximitat/ "Linked In")
*   [](mailto:?body=https://aytosagunto.es/va/actualitat/l-asociacion-de-comerciantes-ciudad-de-sagunto-celebra-l-11a-edicio-de-la-noche-en-vela-per-a-promocionar-el-comerc-de-proximitat/)